3 Aprel 2013 08:29
Rüşvətə görə həbs edilən müdiri yenisi əvəzlədi
Daxili İşlər Nazirliyinin A.Heydərov adına Respublika Hospitalının qəbul otağının ötən ilin dekabrında işdən kənərlaşdırılan və daxili işlər orqanlarından xaric edilən müdiri, polis polkovnik-leytenantı Həbib Məmmədovun yerinə yeni müdir təyin edilib.
AzNews.az-a daxil olan məlumata görə, bu vəzifəyə hospitalın həkimi Əhmədova Rəna Əbdül qızı təyin olunub. Qeyd edək ki, R.Əhmədova DİN-in beynəlxalq əməkdaşlıq idarəsinin keçmiş rəisi, hazırda təqaüddə olan Əbdül Əhmədovun qızıdır.
Xatırladaq ki, qəbul otağının əvvəlki müdiri Həbib Adaş oğlu Məmmədovun həbs edilməsinə səbəb hospitala müraciət edən Sabunçu rayon 12-ci polis bölməsinin sahə müfəttişi, polis kapitanı Ümid Umudovdan 120 manat rüşvət alması olmuşdu.
DİN-in Mütəşəkkil Cinayətkarlığa qarşı Mübarizə İdarəsinin əməkdaşları ötən il dekabrın 4-də günorta saatlarında həmin vaxt qəbul şöbəsində olanların gözü önündə H.Məmmədovun qollarını qandallayaraq aparmışdılar.